ג'ון ווקר (אתלט)

סר ג'ון ג'ורג' ווקר (באנגלית: Sir John George Walker, נולד ב-12 בינואר 1952) הוא אתלט ניו זילנדי בעבר, אלוף אולימפי בריצת 1500 מטר ושיאן עולם בריצת מייל, הראשון בהיסטוריה שרץ ריצה זו מתחת ל-3:50 דקות.

 ביוגרפיה 
ווקר נולד בפאפאקורה  שבניו זילנד. הוא התאמן תחת הדרכתו של ארץ' ג'לי.

בתחרויות האתלטיקה של משחקי חבר העמים שנערכו בקרייסטצ'רץ', ניו זילנד בשנת 1974 זכה בשתי מדליות, כסף וארד. מדליית כסף בריצת 1500 מטר בשיא אישי חדש של 3:32.52 דקות (תוצאה טובה יותר משיא העולם), אחרי פילברט ביי מטנזניה שקבע שיא עולם חדש של 3:32.16 דקות ומדליית ארד בריצת 800 מטר בשיא אישי של 1:44.92 דקות.

שיאן עולם
בתחרות אתלטיקה שנערכה בגטבורג, שוודיה ב-12 באוגוסט 1975 קבע שיא עולם חדש בריצת מייל בתוצאה של 3:49.4 דקות, שיפור לשיא העולם של פילברט ביי (3:51.0 דקות). שיא זה החזיק מעמד 4 שנים עד שסבסטיאן קו מבריטניה קבע תוצאה של 3:48.95 דקות.

שנה לאחר מכן, ב-30 ביוני בתחרות אתלטיקה שנערכה באוסלו, נורווגיה קבע בריצת 2000 מטר שיא עולם חדש של 4:51.4 דקות, שיפור לשיא העולם בן ה-10 שנים של מישל ג'זי  מצרפת (4:56.1 דקות).

אלוף אולימפי
באולימפיאדת מונטריאול (1976) זכה במדליית זהב בריצת 1500 מטר בתוצאה של 3:39.17 דקות, לפני איוו ואן דאם  מבלגיה (3:39.27 דקות) ופאול-היינץ וולמן ממערב גרמניה (3:39.33 דקות), בשלב המוקדמות הוא קבע את התוצאה המהירה בתחרות (3:36.87 דקות). בנוסף, הוא סיים במקום 17 בריצת 800 מטר בתוצאה של 1:47.63 דקות.

בתחרות אתלטיקה באולם שנערכה בשנת 1979 קבע בריצת 1500 מטר שיא עולם חדש של 3:37.4 דקות.

ווקר הצטרף לחרם שהובילה ארצות הברית בשל פלישת ברית המועצות לאפגניסטן ובחר שלא להשתתף באולימפיאדת מוסקבה (1980) כמו יתר הספורטאים מניו זילנד (רק 4 ספורטאים מניו זילנד בחרו להשתתף).

בתחרויות האתלטיקה של משחקי חבר העמים שנערכו בבריזביין, אוסטרליה בשנת 1982 זכה במדליית כסף בריצת 1500 מטר בתוצאה של 3:43:11 דקות.

באולימפיאדת לוס אנג'לס (1984) סיים במקום שמיני בריצת 5000 מטר בתוצאה של 13:24.46 דקות.

בשנת 1985 היה לאתלט הראשון בעולם שרץ 100 פעמים את ריצת המייל מהר יותר מ-4 דקות. בסך הכל הוא רץ ריצה זו 135 פעמים מתחת ל-4 דקות. רק סטיב סקוט  מארצות הברית, רץ את ריצת המייל 136 פעמים מהר יותר מ-4 דקות.

בשנת 1996 הודיע שהוא סובל ממחלת פרקינסון. הוא נשוי להלן ולהם ארבעה ילדים.

 שיאים אישיים 
אצטדיון
ריצת 800 מטר: 1:44.92 דקות (1974)
ריצת 1000 מטר: 2:16.57 דקות (1980)
ריצת 1500 מטר: 3:32.4 דקות (1975)
ריצת מייל: 3:49.08 דקות (1982)
ריצת 2000: 4:51.52 דקות (1976), שיא עולם בעבר
ריצת 3000 מטר: 7:37.49 דקות (1982
ריצת 5000 מטר: 13:19.28 דקות (1986)

תארים והישגים 
בשנת 1975 זכה ווקר בתואר אתלט השנה בעולם.
בשנים 1975–1977 קבע ווקר את תוצאת השנה בעולם בריצת 1500 מטר.

 קישורים חיצוניים 

 ג'ון ווקר , באתר Sports123 

קטגוריה:אתלטים ניו זילנדים
קטגוריה:אתלט השנה בעולם
קטגוריה:שיאני עולם באתלטיקה
קטגוריה:אלופים אולימפיים: ריצת 1500 מטרים (גברים)
קטגוריה:אלופים אולימפיים מניו זילנד
קטגוריה:נושאי דגל ניו זילנד באולימפיאדה
קטגוריה:אתלטים באולימפיאדת מונטריאול (1976)
קטגוריה:אתלטים באולימפיאדת לוס אנג'לס (1984)
קטגוריה:שיאני עולם ניו זילנדים
קטגוריה:ניו זילנדים שנולדו ב-1952